**NIELEN ABSOLVENTI ZUŠ DEZIDERA ŠTRAUCHA 2014-2015**

ÚSPEŠNE ZAVŔŠILI SVOJE ŠTÚDIUM A PREDVIEDLI SVOJE UMELECKÉ ZNALOSTI ŠIROKEJ VEREJNOSTI NA KONCERTOCH A PREDSTAVENIACH

Po úspešnom vykonaní **komisionálnych skúšok** pred trojčlennou komisiou v mesiacoch máj a jún si dňa 30. júna 2015 prevzalo záverečné vysvedčenie o úspešnom ukončení štúdia 78 žiakov prípravného štúdia, 50 absolventov primárneho umeleckého vzdelania ISCED IB, 32 absolventov I. a II. stupňa základného štúdia a štúdia pre dospelých. Skúšok v hudobnom, tanečnom, výtvarnom a literárno – dramatickom odbore sa zúčastnilo 160 žiakov. Teoretické testy, interpretácia naštudovaných etud a prednesových skladieb, praktické tanečné a dramatické cvičenia a choreografie, umelecký prednes, testy z dejín umenia, obhajoba výtvarných prác – to všetko zvládli žiaci na požadovanej úrovni.

25.mája sa začala séria absolventských podujatí Základnej umeleckej školy. Prvým bol slávnostný koncert 50 absolventov primárneho umeleckého vzdelania (4. ročník 1.časti I.stupňa základného štúdia) všetkých štyroch odborov v aule ZUŠ Smižany, ktorú zdobili výtvarné práce žiakov štvrtákov výtvarného odboru.

26.mája sa tradične odštartovala séria vystúpení žiakov záverečných ročníkov výstavou prác absolventov výtvarného odboru a slávnostné odovzdávanie cien úspešným žiakom v školskej súťaži „Umelecká a počítačom manipulovaná fotografia 2015“ v kultúrnom dome v Smižanoch.

Ďalší deň sa pokračovalo predstavením absolventiek II.stupňa tanečného odboru základného štúdia, ktoré sa volalo „CENTER STAGE“. Išlo o úžasnú šou, ktorá bola nielen láske k tanečnému umeniu, ale predovšetkým o precítenom tanci a hudbe ako aj o hereckom umení troch žiakov literárno – dramatického oboru. Krásny príbeh likvidácie malého tanečného divadla vo veľkomeste, ktoré malo byť zrušené kvôli bohatej developerskej spoločnosti, ktorá chcela vybudovať ďalšie obchodné centrum v meste bol podfarbený úžasnou video projekciou.

## Na koncerte absolventov hudobného odboru si okrem absolventov záverečných ročníkov zahrala na organe aj žiačka 2.ročníka II.stupňa základného štúdia hudobného odboru Žofia Bendíková z triedy Františka Maliňáka, účastníčka „12. ročníka súťaže mladých organistov 2015“ v Námestove a držiteľka diplomu za 3. miesto v celoslovenskej súťaži v hre na organe. Vzhľadom na to, že Žofia sa od budúceho školského roka stane žiačkou Konzervatória v Bratislave, rozlúčila sa s našou školou ako inak, ak nie hrou na jednom z najnáročnejších hudobných nástrojov.

Deň 19.6.2015 si vybrala pani učiteľka Antónia Bendíková za deň pre prezentáciu hereckých schopností absolventky II.stupňa LDO **Simony Suchej**, ktorá sa predviedla skvelým hereckým výkonom spolu so svojimi spolužiakmi v inscenácii M.Gyárfása „PANNY V OBLAKOCH“. Pred týmto umeleckým zážitkom si mohli diváci pozrieť inscenáciu P.Cibulu „Malá vodnícka rozprávka“ v podaní žiakov 2.ročníka 2.časti I.stupňa základného štúdia literárno – dramatického odboru ZUŠ.

Slávnostný akt vyraďovania absolventov sa uskutočnil 30. mája vďaka finančnej podpore zákonných zástupcov 32 absolventov záverečných ročníkov.

V čase od 15. do 24.júna 2015 sa v aule školy odohralo **8 triednych koncertov** hudobného odboru, **1** dvojhodinové predstavenie všetkých žiakov tanečného odboru a všetci žiaci literárno – dramatického odboru mohli predviesť svoje herecké výkony v **štyroch** divadelných scénkach a predstaveniach jednotlivo po ročníkov, vrátane prípravného štúdia. To všetko sa dialo za účasti preplnenej koncertnej sály ZUŠ divákmi a rodičmi našich žiakov. Spokojnosť s výsledkami práce a kvalitou výchovno - vzdelávacej práce pedagógov a vedenia školy v Art School potvrdili rodičia nielen burácajúcim aplauzom (pri niektorých vystúpeniach aj „standing ovation“), ale aj v **dotazníku na hodnotenie kvality** Základnej umeleckej školy v Smižanoch rodičmi školy, ktorý pripravilo vedenie školy v mesiaci jún. Výsledky dotazníka budú zverejnené na webovej stránke školy spolu so správou o výchovno- vzdelávacej činnosti za školský rok 2014-2015. Všetky spomínané slávnostné okamihy budú nielen absolventom, ale aj všetkým žiakom a zúčastneným divákom, ktorým touto cestou ďakujeme za podporu a priazeň, pripomínať fotografie vo fotogalérii ZUŠ Smižany na [www.zussmizany.edupage.org](http://www.zussmizany.edupage.org) a na Facebooku Art School Smižany.

riaditeľka ZUŠ: Mgr. Marcela Maniaková